กระทรวงวัฒนธรรม เปิดงานวัฒนธรรมสัญจรสู่สถานศึกษาจังหวัดลำปาง ตั้งเป้าหมายปลูกฝังคุณธรรมและการเรียนรู้นวัตกรรมและเทคโนโลยีสมัยใหม่แก่เยาวชนในพื้นที่ห่างไกลทั่วประเทศ
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานเปิดงานวัฒนธรรมสัญจรสู่สถานศึกษา ครั้งที่ 18 “วัฒนธรรม ศาสนา วิทยาศาสตร์ สร้างโอกาสให้เด็กจังหวัดลำปาง” ซึ่งจัดขึ้นที่มหาวิทยาลัยราชภัฏลำปาง ระหว่างวันที่ 10 -13 กันยายนนี้ โดยมีนายทรงพล  สวาสดิ์ธรรม ผู้ว่าราชการจังหวัดลำปางให้การต้อนรับพร้อมรับมอบ



หนังสือเข้าห้องสมุดโรงเรียน 50 แห่ง รวมถึงมอบถังน้ำ 2,000 ลิตรให้แก่โรงเรียนที่ขาดแคลนถังเก็บน้ำไว้บริโภคจำนวน 50 โรงเรียน
 




รัฐมนตรีว่าการกระทรวงวัฒนธรรม กล่าวว่า รัฐบาลได้ขับเคลื่อนนโยบายวิถีถิ่น วิถีไทย เพื่อสร้างจิตสำนึกความเป็นไทยใช้วัฒนธรรมสร้างคนดีและสังคมดี ซึ่งการจัดกิจกรรมดังกล่าวได้บูรณาการกับหน่วยงานภาครัฐและเอกชนของจังหวัดลำปางจัดโครงการร่วมสร้างโอกาสการเรียนรู้ด้านนวัตกรรมและเทคโนโลยีสมัยใหม่ต่อยอดสร้างแรงบันดาลใจในการการประกอบอาชีพในอนาคต
 


สำหรับการจัดงานครั้งนี้ มีกิจกรรมที่หลากหลาย อาทิ นิทรรศการประวัติศาสตร์และประเพณีท้องถิ่นนิทรรศการ ชุมชนคุณธรรม ผลิตภัณฑ์ทางวัฒนธรรมไทย ตลาดนัดศิลปะ กิจกรรมหมอภาษา  กิจกรรมมารยาทไทย รถพิพิธภัณฑ์สัญจรเคลื่อนที่ การจัดฉายภาพยนตร์ 3 มิติ  แนะแนวการศึกษาด้านนาฏศิลป์และดนตรี กิจกรรมด้านวิทยาศาสตร์และเทคโนโลยี สิ่งแวดล้อมและการป้องกันและบรรเทาสาธารณภัย ทั้งนิทรรศการการช่วยเหลือผู้ประสบภัย ห้องทดลองวิทยาศาสตร์ นิทรรศการด้านทรัพยากรและสิ่งแวดล้อม โดยกระทรวงวัฒนธรรมได้บูรณาการจัดกิจกรรมต่อเนื่องมาตั้งแต่ปี 2551 รวม 13 จังหวัด ซึ่งครั้งนี้ถือเป็นครั้งที่ 18 มีผู้เข้าร่วมงานมากกว่า 5 แสนคน